Siguldā

|  |  |
| --- | --- |
| 26.03.2024. Nr.4.9/1813/2024-NUz 28.02.2024. Nr. 5-01/226/2024 | **Vides pārraudzības valsts birojam***nosūtīšanai eAdresē* |

***Par priekšlikumiem*** *ietekmes uz vidi*

*novērtējumam*

Dabas aizsardzības pārvaldē (turpmāk – Pārvalde) šī gada 28. februārī saņemta vēstule Nr. 5-01/226/2024, kurā informējat, ka Vides pārraudzības valsts birojā (turpmāk – Birojs) tika saņemts SIA *“Sunly Land Solar 2”*, reģ. Nr. 40203403221, 2024. gada 24. februāra iesniegums, ar kuru lūgts izsniegt programmu ietekmes uz vidi novērtējumam (turpmāk – IVN) vēja elektrostacijas parka *“Kurzeme”* (turpmāk – VES) izbūvei Saldus novada Zirņu un Pampāļu pagastā un Kuldīgas novada Skrundas pagastā (turpmāk – Paredzētā darbība). Vēstulē lūdzat Pārvaldi savas kompetences ietvaros sniegt priekšlikumus un nosacījumus IVN programmā ietveramajām prasībām attiecībā uz informācijas apjomu un detalizācijas pakāpi, kā arī ietekmes novērtējuma turpmākai veikšanai nepieciešamo pētījumu un organizatorisko pasākumu kopumu.

Pārvalde ir iepazinusies ar iesniegumā ietverto informāciju un sniedz sekojošu viedokli, par IVN programmā iekļaujamajām prasībām:

* 1. IVN ziņojumos jāietver esošās un plānotās situācijas attēlojums kartogrāfiski, kas ļautu pārskatāmi vizuāli uztvert, kādas pārmaiņas un kurā vietā ar Paredzēto darbību sagaidāmas. Pārvalde lūdz kartogrāfisko materiālu sagatavot maksimāli korekti un uzskatāmi, piemēram, lai attēlos vienuviet būtu redzamas konstatētās dabas vērtības un paredzētās darbības lokācijas. IVN ziņojumam jāpievieno kartogrāfiskais materiāls (\*.shp vai \*.gdb formātā), kurā ietverti visi būvējamie infrastruktūras objekti, pievedceļi, atmežojamās platības, slāņi ar biotopiem, reto sugu dzīvotnēm, lielajām putnu ligzdām un riska zonām ap tām, dižkokiem, mikroliegumiem un riska zonām ap tiem, Natura 2000 teritorijām, aizsargjoslām un citām IVN ziņojuma sagatavošanas laikā identificētajām dabas vērtībām.
	2. Paredzētās darbības īstenotājiem IVN jāņem vērā, ka var būt ierosināti mikroliegumi sugu un biotopu aizsardzībai un attiecīgi šī informācija iegūstama Valsts meža dienestā. Tāpat norādāms, ka Pārvalde saņem un reģistrē sugu un biotopu aizsardzības jomā sertificēto ekspertu sniegtos atzinumus – arī tos pēc pieprasījuma Pārvalde var izsniegt Paredzētās darbības īstenotājam, lai vērtētu, vai attiecībā uz dabas vērtību saglabāšanu jau iepriekš nav vērtētas citas darbības (piemēram, meliorāciju sistēmas pārbūve vai jaunu ceļu būvniecība), par kurām secināts, ka tās kādā vietā var radīt būtisku negatīvu ietekmi, tāpēc to realizācija plānotajā apmērā nav iespējama. Šādas papildus informācijas ieguve, apkopošana un analīze ļaus sagatavot pilnvērtīgāku IVN.
	3. IVN ziņojumā norādīt atmežojamās platības (tekstā tabulā/grafikā), cik % no atmežojamām platībām skars jaunaudzes, vidēja vecuma audzes, briestaudzes, pieaugušas un pāraugušas audzes. Norādāms, cik km jaunbūvējamu ceļu tiek plānots un tabulas vai grafika veidā – cik tālu šie jaunbūvējamie vai pārbūvējamie ceļi atrodas līdz VES būvniecības platformai vai citam infrastruktūras objektam. Novērtējot būvniecības alternatīvas VES parkiem, kas tiek būvēti meža teritorijās, šis izvirzāms arī kā viens no novērtēšanas kritērijiem.
	4. Plānojot Paredzēto darbību, ņemt vērā Valsts vides dienesta 2023.gada 1.februārī apstiprinātās “Vadlīnijas ietekmes uz vidi sākotnējā izvērtējuma veikšanai vēja elektrostaciju būvniecības radīto ietekmju uz vidi izvērtēšanai”[[1]](#footnote-2). Būtiski ievērot rekomendāciju, ka VES infrastruktūra maksimāli būvējama jaunaudzēs līdz 40 gadu vecumam, blakus eksistējošiem ceļiem un sausos mežaudžu tipos. Papildus šajās vadlīnijās norādītajam, Pārvalde uzsver, ka susināšanas ietekme ir jāvērtē pēc būtības – ja VES parku plānots būvēt vēsturiski susinātā meža masīvā, kurā šobrīd (pilnībā vai daļās) grāvji ir aizsērējuši vai bebra uzpludināti un pieguļošajos mežos atjaunojies hidroloģiskais režīms, sastopamas ar mitriem apstākļiem saistītās retās sugas, tad arī šādās situācijās pēc būtības ir jānovērtē, kādu ietekmi radīs būvējamie meliorācijas objekti. Norādām, ka saskaņā ar dabas datu pārvaldības sistēmas "Ozols" (turpmāk – DDPS “Ozols”) datiem, Paredzētās darbības teritorijā atrodas vairāki Eiropas Savienības aizsargājamie biotopi (turpmāk – ES biotopi), kuri atkarīgi no hidroloģisko apstākļu izmaiņām – 9080\* Staignāju meži, 91D0\* Purvaini meži un 91E0\* Aluviāli meži (aluviāli krastmalu un palieņu meži), tādēļ būtiski novērtēt ar VES infrastruktūras objektu izbūvi (grāvji gar ceļiem, VES platformām nepieciešamā nosusināšana) saistīto hidroloģiskā režīma pārmaiņu ietekmi uz biotopiem un īpaši aizsargājamām sugām, kas saistītas ar mitriem/slapjiem apstākļiem. Tāpat norādām, ka caur Paredzētās darbības teritorijai tek upe Klūga, kura saskaņā ar DDPS “Ozols” datiem ir ES biotops 3260 Upju straujteces un dabiski upju posmi. Lai biotopu eksperti varētu korekti novērtēt susināšanas ietekmi, nepieciešams hidrologa/hidroģeologa atzinums.
	5. Paredzēto darbību ietekmētajā teritorijā nepieciešams saņemt:
* meža biotopu eksperta atzinumu par skartajām un ietekmētajām meža teritorijām, ietekmes novērtējumā ir jāpievērš uzmanība arī aizsargājamo sūnu, ķērpju un vaskulāro augu sugām;
* tekošu saldūdeņus biotopu eksperta atzinumu par skartajiem un ietekmētajiem dabiski tekošajiem saldūdeņiem;
* purvu biotopu eksperta atzinumu par skartajām un ietekmētajām pārejas purv
* teritorijām;
* zālāju biotopu eksperta atzinumu par skartajām un ietekmētajām zālāju teritorijām;
* vaskulāro augu eksperta atzinumu, kas skar potenciāli bioloģiski vērtīgas atklātas ainavas.
	1. IVN ziņojumā ietverams izvērtējums par paredzētās darbības ietekmi uz Natura 2000 teritorijām (gan katru teritoriju atsevišķi, gan teritorijām kopumā (tai skaitā saistībā arī ar putniem), novērtējot, kā paredzētā darbība ietekmēs Natura 2000 teritorijas, to ekoloģiskās funkcijas, integritāti un izveidošanas un aizsardzības mērķus. IVN ziņojumā ietekmei uz Natura 2000 teritorijām ir jābūt novērtētai atbilstoši Ministru kabineta 2011. gada 19. aprīļa noteikumu Nr. 300 “Kārtība, kādā novērtējama ietekme uz Eiropas nozīmes īpaši aizsargājamo dabas teritoriju (Natura 2000)”[[2]](#footnote-3) (turpmāk – MK noteikumi Nr.300) iekļautajām prasībām. Pārvalde vērš uzmanību, ka lielākajā daļā līdz šim iesniegtajos IVN ziņojumos ietekme uz Natura 2000 teritorijām netiek novērtēta atbilstoši MK noteikumiem Nr.300 atbilstoši šo noteikumu III nodaļai, bet tā vietā tiek sniegta īsa, vispārīga, aprakstoša informācija.
	2. Veicot paredzēto darbību ietekmi uz sikspārņiem izpēti, ņemt vērā 2022. gadā sagatavotās “Vadlīnijas vēja elektrostaciju ietekmes novērtēšanai uz sikspārņiem”[[3]](#footnote-4).
	3. Aicinām IVN ziņojuma ietvaros Paredzētās darbības īstenotājiem veikt dabas datu pieprasījumu no AS “Latvijas valsts meži” (turpmāk - LVM) un izvērtējot ietekmes it sevišķi ņemt vērā LVM aizsargājamos iecirkņus, kā arī datus par lielajām ligzdām.
	4. Veicot Paredzēto darbību teritoriju izpēti par putniem, jāievēro sekojoši norādījumi:

- VES ietekme uz putniem vērtējama gan izpētes teritorijā, gan tās perifērijā, izvērtējot barjeras efekta, dzīvotņu zuduma un sadursmju ietekmi;

- Lūdzam IVN ziņojumu sagatavošanas procesā pēc vadlīniju "Vēja parki un putni - metodika ietekmju izvērtēšanai un risku kartes" izstrādes pabeigšanas, ņemt vērā šajās vadlīnijās definētos principus attiecībā uz ietekmju novērtēšanu, ietekmi mazinošajiem pasākumiem un citus attiecināmos aspektus;

- plānotajās VES teritorijās veicamas nakts plēsīgo putnu un dzeņveidīgo uzskaites. Veicot uzskaites, lūdzam ņemt vērā sugu grupu "Dzeņi"[[4]](#footnote-5) un "Pūces"[[5]](#footnote-6) izstrādāto prioritāro un inventarizējamo kvadrātu tīklu;

- apsekojot esošās un meklējot jaunas lielo putnu ligzdas, informācija par tām iegūstama no Pārvaldes uzturētās DDPS “Ozols”, LVM un citiem avotiem;

- trokšņa piesārņojuma ietekme vērtējama gan uz pūčveidīgajiem putniem, gan vistveidīgajiem un citām uz troksni jutīgām sugām, īpaši ņemot vērā tuvumā esošos apodziņu mikroliegumus un VES potenciālo ietekmi uz tiem;

- atbilstoši biotopu sastāvam plānotajā VES teritorijā, putnu monitoringā pastiprināta uzmanība jāpievērš attiecīgajos biotopos dzīvojošajām putnu sugām. Papildus informācija pievienota vēstules pielikumā;

- neatkarīgi no dzīvotņu struktūras VES parka izpētes teritorijā, veicama zemo pārlidojumu trašu izpēte. Nereti nozīmīgas migrējošo putnu koncentrācijas vietas atrodas tālākā VES parka perifērijā, taču migrējošo putnu lidojumu trases uz/no barošanās vai nakšņošanas vietām var šķērsot VES parka teritoriju tādā augstumā, kādā atradīsies turbīnu rotori;

- tā kā teritorijas iekļaujas Baltijas jūras migrācijas ceļā, paredzams, ka tuvumā atrodas vairākas migrējošo putnu barošanās un atpūtas vietas. IVN ziņojumā noteikti jāvērtē migrējošo putnu lidojumu trajektorijas un augstums, paredzot iespējamās sadursmes ar turbīnām vai putnu izvairīšanos un barjeras efektu;

- lūdzam vērst uzmanību uz VES izvietojumu attiecībā pret putnu migrācijas ceļa virzienu un vēja turbīnas izvietot tā, lai tiktu aizņemta mazākā migrācijas koridora daļa – izvēlētās projekta darbības vietas pirmšķietami var radīt būtisku ietekmi, jo plānotas putnu migrācijas ceļā;

- ņemot vērā tuvumā esošos plēsīgo putnu mikroliegumus un samērā blīvo plēsīgo putnu novērojumu daudzumu paredzētājā VES teritorijā (pēc DDPS “Ozols”), noteikti ir vērtējami putnu lokālie pārlidojumi starp barošanās un ligzdošanas vietām;

- vērtējama gan vēja turbīnu darbības ietekme uz putniem, gan nepieciešamās infrastruktūras (apakšstaciju) un komunikāciju izbūves (pievadceļu, kabeļu izbūves) potenciālā ietekme uz putniem;

- plānotās VES teritorijas tuvumā uz DR no teritorijas atrodas dabas liegums, Natura 2000 teritorija “Ventas un Šķerveļa ieleja” (kods Nr. LV0507200), kas veidota izcilu Ventas ielejas un tās pietekas Šķērveļa posmu aizsardzībai. Lai gan dabas liegums ir B kategorijas Natura 2000 teritorija, kas izveidota īpaši aizsargājamo sugu (izņemot putnus) un īpaši aizsargājamo biotopu aizsardzībai, tai ir augsta ornitoloģiskā vērtība, ko nodrošina veci, antropogēnās darbības maz ietekmēti upju ielejās (Venta, Šķērvelis, Lētīža) esoši meža biotopi. Likuma Par īpaši aizsargājamām dabas teritorijām pielikumā kā aizsardzības vērtības norādītas arī vairākas putnu sugas, tāpēc vērtējama plānotā VES ietekme uz šajā dabas liegumā ligzdojošajām putnu sugām;

- pa gaisa līniju, aptuveni 9 km attālumam uz DA no izpētes teritorijas atrodas dabas liegums, starptautiski putniem nozīmīga vieta, Natura 2000 teritorija “Sātiņu dīķi” (kods Nr. LV0525500). Dabas liegums “Sātiņu dīķi” ir C kategorijas teritorija, kas izveidota īpaši aizsargājamo sugu un īpaši aizsargājamo biotopu aizsardzībai, tai ir ļoti augsta ornitoloģiskā vērtība. Teritorijā esošie zivju dīķi ir nozīmīgi ligzdojošiem un migrējošiem ūdensputniem, savukārt apkārtējie meži ir ligzdošanas vieta plēsējputniem un melnajam stārķim. Konstatētas arī vairākas retas sikspārņu sugas. Vērtējams, vai plānotais VES varētu ietekmēt uz šo dabas liegumu migrējošās putnu sugas.

- saskaņā ar DDPS “Ozols” datiem, Paredzētās darbības teritorijā, tai apkārt esošajās mežu teritorijas un dabas liegumā “Sātiņu dīķi” uzturas īpaši aizsargājamā putnu suga melnais stārķis. Melnais stārķis Latvijā ir kritiski apdraudēta suga, populācija Latvijā tiek vērtēta ar tendenci samazināties. Pārvaldes ieskatā, ņemot vērā sugas apdraudētības statusu, paredzēto darbību īstenošana var radīt būtisku ietekmi uz melnā stārķa populāciju Latvijā kopumā un pasliktināt sugas aizsardzības stāvokli, tādēļ šai sugai jāveic padziļināts ietekmes vērtējums, tai skaitā kumulatīvā aspektā - vērtējot esošās ligzdas, ligzdošanas jūtīgo apgabalu, barošanās vietas, esošās dzīvotnes piemērotības vērtējums ilgtermiņa perspektīvā, nākotnē potenciālās apdzīvojamās platības ligzdas tuvumā, ligzdošanai un barošanās piemēroto vietu konektivitāte;

- Pārvalde norāda, ka VES iesniegumā norādītās zemes vienības ar kadastra apzīmējumiem daļēji sakrīt ar VES parka “NOS Austrumi” un VES parka “NOS Dienvidi” plānošanas jeb izpētes teritorijas norādītajiem zemes vienības ar kadastra apzīmējumiem[[6]](#footnote-7). Paredzēto darbību IVN ziņojumā jābūt izvērstai kumulatīvo ietekmju sadaļai, it īpaši jautājumā par ietekmi uz putniem. IVN ziņojuma kartēs uzskatāmi jāatspoguļo tuvumā esošie VES parki (jau uzbūvētie), kā arī VES parki, kuriem IVN process ir noslēdzies vai izdoti tehniskie noteikumi vai būvatļaujas, kā arī VES parki, par kuriem notiek Paredzēto darbību izvērtēšana (piemēram, IVN procedūra)[[7]](#footnote-8) un [[8]](#footnote-9). Lai arī putniem ir raksturīga izvairīšanās uzvedība, t.i., tie pamet traucējošo apvidu ar VES stacijām vai migrācijas laikā aplido VES parku, VES parku skaitam apvidū pieaugot, arvien vairāk sarūk iespējas izvēlēties netraucētas migrācijas trases, atpūtas un barošanās vietas. Veicot garākus pārlidojumus un iztrūkstot netraucētām barošanās un atpūtas vietām, pieaug putnu bojāeja migrācijas periodā un novājinātiem putniem samazinās ligzdošanas sekmes, kas kopumā var atstāt ļoti būtisku ietekmi uz visu populāciju ilgtermiņā;

- Plānotās darbības teritorijas tiešā tuvumā atrodas mikroliegumi apodziņam (ML kods 403), jūras ērglim (LM kods 2035), mazajiem ērgļiem (LM kodi 1373; 2650; 2835; 404), zivjērgļiem (LM kodi 409; 1977; 1631), melnajai klijai (LM kods 402), ziemeļu gulbim (ML kods 1744). IVN ietvaros ietekme uz šiem un citiem ML, kas atrodas vēja parka ietekmes zonā. Jāņem vērā arī barošanās teritoriju novietojums;

- lielākā daļa putniem nozīmīgo vietu Latvijā atrodas Piejūras, Viduslatvijas, Tālavas un Austrumlatvijas zemienēs. Pārvalde vērš uzmanību, ka Kurzemi šķērso starptautiskas nozīmes putnu migrācijas ceļš[[9]](#footnote-10) ,[[10]](#footnote-11). Tieši Kurzemē jau šobrīd (ņemot vērā gan uzbūvētos VES parkus, gan apstiprinātos projektus) veidojas samērā blīvs segums ar VES parkiem un vairāki VES parki ir izvērtēšanas procesā.

Lai arī putniem ir raksturīga izvairīšanās uzvedība, t.i., tie pamet traucējošo apvidu ar VES stacijām vai migrācijas laikā aplido VES, VES parku skaitam apvidū pieaugot, arvien vairāk sarūk iespējas izvēlēties netraucētas migrācijas trases, atpūtas un barošanās vietas. Veicot garākus pārlidojumus un iztrūkstot netraucētām barošanās un atpūtas vietām, pieaug putnu bojāeja migrācijas periodā un novājinātiem putniem samazinās ligzdošanas sekmes, kas kopumā var atstāt ļoti būtisku ietekmi uz visu populāciju ilgtermiņā.

Ņemot vērā augstāk minēto, Pārvaldes ieskatā ir nepieciešams veikt padziļinātu izpēti un analīzi par putnu migrācijas koridoriem, barošanās un atpūtas vietām Paredzētajai darbībai - VES parkiem Kurzemes reģionā, tai skaitā analizējot jau esošo VES, saskaņoto VES projektu un izvērtēšanā esošo VES projektu ietekmi uz putnu migrācijas ceļiem, kas šķērso Kurzemi.

* 1. Putnu un sikspārņu ekspertu atzinumos, ja attiecas, jābūt iekļautam vērtējumam un informācijai par nepieciešamajiem monitoringiem pirms paredzēto darbību būvniecības fāzes un VES ekspluatācijas laikā. **IVN jāiekļauj nosacījumus ne tikai monitoringa veikšanai**[[11]](#footnote-12)**, bet arī** jānosaka konkrēti skaitliski rādītāji, kas secināmi no monitoringa datiem, pie kuru sasniegšanas jāuzsāk nelabvēlīgas ietekmes novēršana vai samazināšana, vai paredzētās darbības pārtraukšana. Piemēram, nosacījums, ka pēc gada monitoringa datiem atrodot divus vai vairāk beigtus sikspārņus, jāuzsāk pasākumus nelabvēlīgas ietekmes novēršanai[[12]](#footnote-13), [[13]](#footnote-14), [[14]](#footnote-15).
	2. Ja IVN tiek paredzēta nepieciešamība veikt monitoringu pirms darbības realizācijas, realizācijas un ekspluatācijas laikā, tad monitoringa metodika jāiekļauj IVN ziņojumā.
	3. Ja IVN tiek paredzētas situācijas, kad jāmaina VES darbība, vai VES jāaprīko ar papildu elementiem, vai arī jāparedz to likvidēšana, tad IVN jānorāda/jādefinē skaitliskie parametri, kritiskie sliekšņi ar norādītiem skaitliskiem/izmērāmiem parametriem, kurus sasniedzot jāsāk piemērot citi nosacījumi.
	4. Paredzētās darbības teritorijā konstatēti vairāki dabas pieminekļi – aizsargājamie dižkoki[[15]](#footnote-16), tāpēc nav pieļaujamas darbības, kas var negatīvi ietekmēt aizsargājamā koka augšanu un dabisko attīstību. Papildus ņemams vērā, ka aizsargāta tiek arī teritorija zem koku vainagiem, kā arī 10 metru rādiusā ap tiem, skaitot no koka vainaga projekcijas.

Ar cieņu

Dabas aizsardzības departamenta direktore Gita Strode

E.Zvejniece 26324329

evija.zvejniece@daba.gov.lv

A.Ozoliņa 28323065

alise.ozolina@daba.gov.lv

I.Ķuze 25441620

ilze.kuze@daba.gov.lv

*DOKUMENTS PARAKSTĪTS AR DROŠU ELEKTRONISKU PARAKSTU UN SATUR LAIKA ZĪMOGU*

1. <https://www.vvd.gov.lv/lv/media/9969/download?attachment> [↑](#footnote-ref-2)
2. Ministru kabineta 19.04.2011. noteikumu Nr.300 “Kārtība, kādā novērtējama ietekme uz Eiropas nozīmes īpaši aizsargājamo dabas teritoriju (Natura 2000)” Pielikums - Novērtējuma ziņojumā ietveramā informācija atbilstoši šo noteikumu III nodaļai. [↑](#footnote-ref-3)
3. <https://lvafa.vraa.gov.lv/faili/materiali/petijumi/2020/171/Vadlinijas_VES_siksparni_fin.pdf> [↑](#footnote-ref-4)
4. <https://www.daba.gov.lv/lv/sugu-un-biotopu-aizsardzibas-plani#putni-dzeni-2021-2030> [↑](#footnote-ref-5)
5. <https://www.daba.gov.lv/lv/sugu-un-biotopu-aizsardzibas-plani#putni-puces-2021-2029> [↑](#footnote-ref-6)
6. Ietekmes uz vidi novērtējuma objekts: vēja elektrostaciju (turpmāk arī - VES) parku “NOS Austrumi”, “NOS Dienvidi” un “NOS Rietumi” būvniecība. <https://www.vpvb.gov.lv/lv/ietekmes-uz-vidi-novertejumu-projekti/veja-elektrostaciju-parku-nos-austrumi-nos-dienvidi-un-nos-rietumi-buvnieciba> [↑](#footnote-ref-7)
7. VES ieceres Kuldīgas novadā <https://storymaps.arcgis.com/stories/2e3193814b7d4ff1b5f1ed8a409544f5> [↑](#footnote-ref-8)
8. Ietekmes uz vidi novērtējumu projekti <https://www.vpvb.gov.lv/lv/ietekmes-uz-vidi-novertejumu-projekti> [↑](#footnote-ref-9)
9. Eiropas Savienības nozīmes putniem nozīmīgās vietas Latvijā - Latvijas Ornitoloģijas biedrība (lob.lv) [↑](#footnote-ref-10)
10. Blūms P., Vīksne J., Lipsbergs J. 1976. Redzamās sauszemes putnu migrācijas teritoriālais  izvietojums un skaitliskais raksturojums Latvijā. – Putnu migrācijas. Tallina, Valgus:  37-41. [↑](#footnote-ref-11)
11. Vides aizsardzības likuma 1.panta 22)punkts vides monitorings — sistemātiski, regulāri un mērķtiecīgi vides stāvokļa, sugu un biotopu, kā arī piesārņojuma emisiju novērojumi, mērījumi un analīze [↑](#footnote-ref-12)
12. Sugu un biotopu aizsardzības likuma **8**.panta Īpaši aizsargājamo sugu, biotopu un migrējošo putnu sugu aizsardzība pirmā daļa: “Īpaši aizsargājamo sugu un biotopu veidu sarakstos iekļauj apdraudētas, izzūdošas vai retas sugas un biotopu veidus vai sugas, kas apdzīvo specifiskus biotopus. Īpaši aizsargājamās sugas un biotopi atrodas īpašā valsts aizsardzībā, un informācija par tiem tiek iekļauta šā likuma [4.panta](https://likumi.lv/ta/id/3941#p4) 19.punktā minētajā reģistrā” [↑](#footnote-ref-13)
13. Ministru kabineta 14.11.2000. noteikumu Nr.396 “Noteikumi par īpaši aizsargājamo sugu un ierobežoti izmantojamo īpaši aizsargājamo sugu sarakstu” 1.pielikums [↑](#footnote-ref-14)
14. Sugu un biotopu aizsardzības likuma 11.pants [↑](#footnote-ref-15)
15. Vietējo un citzemju sugu dižkoks, kura apkārtmērs 1,3 metru augstumā virs koka sakņu kakla vai augstums nav mazāks par Ministru kabineta 2010.gada 16.marta noteikumu Nr.264 “Īpaši aizsargājamo dabas teritoriju vispārējie aizsardzības un izmantošanas noteikumi” 2.pielikumā minētajiem izmēriem [↑](#footnote-ref-16)